ज्ञान र इनोभेटिभ च्याम्पियन
ज्ञान निकेतन र आयोजक इनोभेटिभ नवौं इनोभेटिभ कप अन्तरस्कुल बास्केटबलमा च्याम्पियन बनेका छन् । मंगलबार ज्ञान निकेतन ब्वाइज र इनोभेटिभ गर्ल्समा च्याम्पियन भएका हुन् ।
काठमाडौँ — ज्ञान निकेतन र आयोजक इनोभेटिभ नवौं इनोभेटिभ कप अन्तरस्कुल बास्केटबलमा च्याम्पियन बनेका छन् । मंगलबार ज्ञान निकेतन ब्वाइज र इनोभेटिभ गर्ल्समा च्याम्पियन भएका हुन् ।ब्वाइज फाइनलमा ज्ञानले इनोभेटिभलाई ६३–५६ स्कोरले हरायो । ज्ञानका सम्राट भूमिले ३४ स्कोर गरे । सुरुमा ९–१७ ले पछि परेको ज्ञानले त्यसपछि २१–१६, १५–७, १८–१६ को अग्रता क्वाटर आफ्नो पक्षमा पार्‍यो ।घरेलु कोर्टको गर्ल्स फाइनलमा सोभ्या महर्जनको ६ स्कोरमा इनोभेटिभले स्वप्न वाटिका एकेडेमीलाई २०–१७ ले हरायो । पहिलो क्वाटर ४–४ हुँदा इनोभेटिभले दोस्रोमा ९–८, तेस्रोमा ६–०, चौथोमा १–५ स्कोरसहित खेलमा जित निकाल्यो । ब्वाइजमा ज्ञान निकेतनका सम्राट भूमि र गर्ल्समा इनोभेटिभकी कृपा श्रेष्ठ मोस्ट भ्यालुएबल प्लेयर घोषित भए । ब्वाइजमा इनोभेटिभका मनीष गुरुङ र गर्ल्समा स्वप्न वाटिकाकी सम्झना शाही ‘मोस्ट एसिस्ट’ खेलाडी बने । ब्वाइजमा पुष्पसदनका कर्मा गुरुङ र गर्ल्समा एसियन पब्लिककी निपिसा रिजाल उदीयमान खेलाडी चुनिए । सो अवसरमा यू–१६ राष्ट्रिय बास्केटबल टोलीबाट नेपालको प्रतिनिधित्व गरेका इनोभेटिभका पूर्व विद्यार्थी आशिष बस्नेत, ममता गुरुङ र जसाङ सुनुवारलाई नगदसहित सम्मान गरियो । इनोभेटिभकै पूर्व विद्यार्थी बास्केटबल खेलाडी अनिश महर्जन र निखिल व्यन्जनकारलाई पनि सम्मान गरिएको थियो । सबैले जनही ५ हजार र प्रशंसापत्र पाए ।